Engin frystiskylda er lengur á innflutningi á kjöti . Fréttir 08. janúar 2020 Reglur tóku gildi um áramótin sem heimila innflutning á hráum ófrosnum búvörum Um áramótin tóku gildi reglur sem heimila innflutning á hráu ófrosnu kjöti , ferskum eggjum og ógerilsneyddri mjólk frá Evrópska efnahagssvæðinu . Forsöguna má rekja til breytinga á lögum um dýrasjúkdóma og varnir gegn þeim í sumar til að heimila þennan innflutning , í kjölfar EFTA-dóms frá því í nóvember 2017 . Þar var komist að þeirri niðurstöðu að innflutningseftirlit á Íslandi með hrárri og unninni kjötvöru , eggjum og mjólk samræmdist ekki samningum um Evrópska efnahagssvæðið . Eftir lagabreytingu er ekki lengur nein frystiskylda fyrir hrátt kjöt og ekki þarf að sækja um sérstakt leyfi til Matvælastofnunar um innflutning á matvælum frá löndum á Evrópska efnahagssvæðinu . Viðbótartryggingar fyrir salmonellu Heimild Íslands til að beita reglum um viðbótartryggingar vegna salmonellu í innfluttu kjúklinga - og kalkúnakjöti og eggjum var samþykkt í upphafi síðasta árs . Viðbótartrygging vegna salmonellu í innfluttu svína - og nautakjöti var svo samþykkt á fundi sameiginlegu EES-nefndarinnar 25. október á síðasta ári . Í því felst að fyrir ferskt alifugla - , nauta - og svínakjöt þarf að fylgja viðskiptaskjal frá sendanda afurðanna þar sem allar uppruna - og rekjanleikjaupplýsingar er að finna – og staðfesting á neikvæðum niðurstöðum salmonellugreininga . Komi afurðirnar frá landi sem er með sambærilegar viðbótartryggingar , eins og Svíþjóð , Finnlandi eða Noregi , þarf ekki staðfestingu á þessu . Leyfisveitingakerfi Matvælastofnunar um innflutning er lagt niður og færist ábyrgðin nú yfir á innflutningsaðilana sjálfa . Opinber vöktun verður þó með salmonellu í innfluttum kjötafurðum og eggjum og kampýlóbakter í innfluttu alifuglakjöti . Sérreglur sem atvinnuvega - og nýsköpunarráðuneytið hefur unnið að um kampýlóbakter í ófrosnu alifuglakjöti miða að því að koma í veg fyrir að fólk sýkist og draga úr líkum á því að kampýlóbakter-mengað kjöt berist til landsins . Í þeim felst að til að mega setja ferskt ófrosið kjöt á markað verða innflutningsaðilar að krefjast niðurstaðna greininga áður en vöru er dreift á markað , þar sem staðfest er að kampýlóbakter hafi ekki geinst í kjötinu .